《忆榆庐》
清代·成多禄

松花江之西，有村其塔木。历历双白榆，扶疏绕老屋。

遐思龆龀双，我父教我读。每书必亲钞，篇篇当削竹。

每句必口授，记诵耳须熟。朝曦连夕镫，慈训为家塾。

我母尤钟爱，时恐遭笞扑。朝送屋角东，手为栉与沐。

暮迎屋角西，食以果与肉。其时榆正新，风动钱蔌蔌。

我亦随风来，满院争相逐。有时披绿阴，嬉戏当彩服。

二老开口笑，谓我如黄犊。忽忽四十双，此景宛在目。

一身倏东西，万事同转烛。自与此庐别，迍邅泪盈掬。

我父先见背，家室几颠覆。中经庚子乱，负母窜山谷。

白头感冰霜，越岁弃我速。十双走龙沙，忽变橘中局。

世外惊沧桑，宵中泣莪蓼。游子悲故乡，归来话樵牧。

乌刺好江山，考槃水一曲。爰居避鼓钟，时向东门伏。

鱼思故池泳，乌恋旧巢宿。况此鲜民身，往训思顾复。

先庐一已荒，树老枝叶秃。頫仰万古天，长歌以当哭。

作者简介：成多禄，字竹山，号澹堪，吉林其塔木镇人。光绪乙酉拔贡，历官绥化知府。有《澹堪诗草》。